Què fa un mosso penjat d'aquell cim?
L'excursionista sovint és sorprès en la seva travessa per un isard, un cérvol o un senglar, però l'excursionista el que no s'espera trobar pel camí és un policia uniformat.
La ciutadania veu amb normalitat la presència de la policia a les carreteres, pels carrers i en edificis públics.
I són un referent en cas de necessitar assistència en un accident de trànsit, fer una consulta sobre un carrer o presentar una denúncia per haver estat víctima d'un delicte.
La imatge d'un mosso o d'una mossa precintant una via d'escalada o donant assistència a un esquiador accidentat no la tenim tan present.
La Unitat d'Intervenció de Muntanya (UIM) de la Policia de la Generalitat-Mossos d'Esquadra es va crear l'any 2001 davant la necessitat de poder desenvolupar les tasques pròpies de la policia en aquells llocs d'alta muntanya on una patrulla no pot arribar.
Els agents que integren la unitat són els encarregats de donar suport a altres unitats policials en el compliment de les funcions que tenen assignades, com ara la recerca de persones, recuperar indicis o fer aixecaments de cadàvers en espais muntanyosos de difícil accés.
Però entre de les funcions pròpies de la policia, la de garantir i donar seguretat a les persones és un dels eixos bàsics de treball dels Mossos.
I en aquesta línia de treball, la UIM realitza també tot un ventall d'accions preventives, d'inspecció i formació vinculades a activitats que es desenvolupen en espais naturals.
En aquest àmbit d'accions s'emmarquen les inspeccions de les vies ferrades que hi ha instal·lades a tot Catalunya.
Els agents de la UIM supervisen i avaluen el seu l'estat per tal de garantir la seguretat de les persones que en fan ús i evitar possibles accidents; quan els agents detecten una deficiència s'encarreguen de buscar la forma més diligent per tancar les instal·lacions i comunicar-ho als usuaris, tal com es va fer el 2017 quan, de manera coordinada amb la Federació d'Entitats d'Excursionistes de Catalunya (FEEC), van tancar la via ferrada d'Ulldecona.
La investigació de l'accident de la via ferrada d'Ulldecona
La via es va tancar després que un jove de 34 anys es va precipitar al buit mentre la completava.
La UIM va obrir una investigació per esbrinar les causes de l'accident i de forma preventiva es va acordar tancar les instal·lacions.
Els policies van determinar que l'accident es va produir com a conseqüència de dos factors: una deficiència en el muntatge dels ancoratges a les zones de ràpel i una imprudència de l'accidentat ja que no va aplicar correctament les normes bàsiques de seguretat.
L'informe policial de l'accident a la via ferrada d'Ulldecona va concloure que l'accidentat va ancorar el seu dispositiu de retenció en un únic punt de seguretat, però ho hauria d'haver fet de tres punts diferents.
Això va fer que quan va cedir un dels ancoratges de la línia de vida es precipités des d'una alçada de 25 metres i resultés ferit molt greu; d'altra banda, els agents també van detectar deficiències en el muntatge de la línia de vida a una de les zones de ràpel, motiu pel qual a través de la FEEC es van localitzar els muntadors de la via per tal de reparar les deficiències i tancar preventivament la instal·lació.
La investigació i l'anàlisi d'aquests tipus d'accidents són unes de les altres tasques assignades a la UIM, que com a policia judicial s'encarrega de fer els informes tècnics d'aquells accidents greus o mortals que es produeixen en llocs de muntanya.
Serien l'equivalent als mossos de trànsit però en espais muntanyosos de difícil accés.
Accions com aquestes indiquen l'alt grau d'experiència i professionalitat dels Mossos d'Esquadra en intervencions de Muntanya.
Un fet que no ha passat desapercebut internacionalment i que han fet possible que els Mossos siguin membres de la Comissió Internacional de Socors Alpins (CISA-ICAR), una de les més importants organitzacions dedicades a difondre coneixements i recursos per a millorar els serveis en rescat de muntanya.
Però el més important és saber que els 28 mossos que cada dia treballen, viuen i somien a la muntanya estan al servei de tots i vetllen per la nostra seguretat.
28 mossos que treballen cada dia a la muntanya, al servei de tots i vetllant per la nostra seguretat